আঙ্গিক বিন্যাসের প্রতি ঐকান্তিক মনোযোগ, স্বচ্ছ দৃষ্টিভঙ্গি এবং সৃষ্টিশীল ভাবুক-সত্তা – ত্রিগুণ সমন্বয়ের কারণে তিনি সার্থক সম্পাদক। বিশেষ ধর্মীয় সম্প্রদায়ের পত্রিকা হওয়ায় ধর্মীয় অনুষঙ্গ সম্পূর্ণরূপে বর্জন করতে পারেননি, সে-প্রয়াস তাঁরও চেতনাগত ছিল না। তবে সাহিত্যঘেঁষা করে তোলার যে-প্রচেষ্টা, তাতে সাহিত্যরস উচ্চস্তরীয় তো হয়েই ছিল, পাশাপাশি ধর্মীয় কাহিনিগুলোও একঘেয়েমির জাল ছিন্ন করে হয়ে উঠেছিল সুখপাঠ্য। নিজের পরিশীলিত রুচি ও বোধের জায়গা থেকে তিনি পত্রিকায় সংযোজিত করেন পৃষ্ঠাসংখ্যার উল্লেখসহ সূচিপত্র, যা পূর্বপ্রকাশিত পত্রিকাগুলোতে নজরে পড়ে না। পূর্বগামীদের মতো ধর্মীয় মনোভাব তাঁর চিন্তাধারাকে একপেশে করে দেয়নি বলেই তিনি পত্রিকার নাম আমাদের জীবন বদলে রেখেছিলেন জীবন। তাঁর নিজের কথায় : ‘ষোড়শ পৃষ্ঠার পারিবারিক ওই পত্রটি প্রতি মাসে বেরুত। ওর আদি আখ্যা ছিল ‘আমাদের জীবন’। গ্রাহকসংখ্যায় বৃদ্ধিসাধন – অভিলাষে আমি কর্তৃপক্ষের অনুমোদনে, ওর নামান্তর করেছিলাম : ‘জীবন’।৫ (এখানে একটা বিষয় উল্লেখনীয়, ফাদার দ্যতিয়েন পত্রিকার নাম পরিবর্তনের কথা উল্লেখ করলেও লাইব্রেরিতে পত্রিকাগুলো দেখার সময় নজরে আসে পত্রিকার প্রচ্ছদপটে মুদ্রিত রয়েছে ‘আমাদের জীবন’ নামটি। অবশ্য ‘আমাদের’ শব্দটি ‘জীবন’ শব্দের তুলনায় অনেকখানি ক্ষুদ্র হরফে লেখা, যেটা পূর্বে প্রকাশিত পত্রিকাগুলোতে দেখা যায় না।)